JUTHA แจงหุ้นขึ้นแรงหลังเพิ่มทุน PP สำเร็จ – จ่อขาย RO ปลายม.ค.นี้
JUTHA แจงหุ้นขึ้นแรงหลังเพิ่มทุน PP สำเร็จ - จ่อขาย RO ปลายม.ค.นี้
7 ม.ค. 2564

บริษัท จุฑานาวี จำกัด (มหาชน) หรือ JUTHA แจ้งว่า ตามที่ตลาดหลักทรัพย์แห่งประเทศไทย (ตลท.) ขอให้บริษัทชี้แจงเกี่ยวกับการพัฒนาการที่สำคัญของบริษัท เนื่องจากปริมาณและราคาการซื้อขายหลักทรัพย์ของบริษัทเพิ่มขึ้นอย่างมีนัยสำคัญเมื่อเร็ว ๆ นี้นั้น บริษัทขอชี้แจงว่าที่ผ่านมา บริษัทได้เพิ่มทุนหุ้นสามัญ (PP) สำเร็จแล้ว เมื่อวันที่ 24 ธ.ค.63 และจะเพิ่มทุนหุ้นสามัญ (XR) ในวันที่ 20-22 และ 25-26 ม.ค.64 ซึ่งเป็นไปตามมติที่ประชุมผู้ถือหุ้นเมื่อวันที่ 17 ธ.ค.63
อนึ่ง ราคาหุ้น JUTHA ดีดตัวขึ้นแรงติดต่อกันตั้งแต่ปลายปี 63 โดยราคาหุ้นปิดเมื่อวันที่ 28 ธ.ค.63 อยู่ที่ 0.37 บาท ก่อนจะปรับขึ้นต่อเนื่องมาทำระดับปิดเมื่อวานนี้ (6 ม.ค.64) ที่ 1.32 บาท เพิ่มขึ้นจากวันก่อนหน้า 0.30 บาท หรือ 29.41%
ทั้งนี้ JUTHA จะเพิ่มทุน 283.97 ล้านหุ้น แบ่งจัดสรรให้กับผู้ถือหุ้นเดิมตามสัดส่วนการถือหุ้น (RO) ที่ 3 หุ้นเดิมต่อ 1 หุ้นใหม่ ที่ราคาหุ้นละ 0.30 บาท  และนักลงทุนในวงจำกัด  (PP) 2 ราย ในราคาหุ้นละ 0.45 บาท ได้แก่ นายชเนศร์ เพ็ญชาติ กรรมการผู้จัดการ และเป็นผู้ถือหุ้นรายใหญ่ ในฐานะเจ้าหนี้ของบริษัท ซึ่งเป็นส่วนหนึ่งของแผนแปลงหนี้เป็นทุน และ Austin Asset Limited ในกลุ่มนนทลิน ทำให้หลังการเพิ่มทุนแล้วนายชเนศร์ จะถือหุ้นเพิ่มเป็น 38.64% จากเดิม 24.30%  และ Austin เข้ามาถือหุ้น 27.9% พร้อมกับขอผ่อนผันการทำคำเสนอซื้อโดยอาศัยมติที่ประชุมผู้ถือหุ้นของบริษัท (Whitewash)
 